
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	17 decembrie 2013

	Nr.
	4c-7/720 


R A P O R T

asupra proiectului de Lege  pentru modificarea şi completarea Legii nr.490/2004 privind stimularea financiară a personalului care gestionează fonduri comunitare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx.575/2013 din 9 decembrie 2013,  cu dezbaterea pe fond în procedură obişnuită, a proiectului de Lege pentru modificarea şi completarea Legii nr.490/2004 privind stimularea financiară a personalului care gestionează fonduri comunitare.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1202-30.10.2013)

Proiectul de lege are ca obiect de reglementare modificare Legii nr.490/2004 privind stimularea financiară a personalului care gestionează fonduri comunitare, cu modificările şi completările ulterioare, în sensul introducerii unor noi categorii de persoane care gestionează astfel de fonduri, respectiv personalul de specialitate din cadrul structurilor care îndeplinesc efectiv activităţi de gestionare a două instrumente financiare nerambursabile, cum ar fi funcţionarii publici cu statut special, militarii şi categorii de specialitate juridică asimilaţi judecătorilor şi procurorilor.
Comisia propune Plenului Camerei Deputaţilor adoptarea proiectului de lege în forma prezentată ca o măsură de  atragerea şi menţinerea specialiştilor în gestionarea fondurilor europene în cadrul stucturilor abilitate în gestionarea acestor fonduri, având în vedere importanţa asigurării capacităţii administrative pentru creşterea gradului de absorbţie a fondurilor europene şi atingerea obiectivelor celor două instrumente financiare acordate României. 
Totodată adoptarea proiectului de lege este necesară pentru derularea în condiţii optime a Mecanismului Financiar Norvegian 
2009-2014 care gestionează fonduri în valoare de 115,2 milioane de Euro cât şi a Programului general „Solidaritatea şi gestionarea fluxurilor migratorii” care gestionează fonduri în valoare de 82 milioane de Euro. 
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 16 decembrie 2013, în conformitate cu prevederile art.55 din Regulamentul Camerei Deputaţilor, a participat Domnul Teodor Codrin Scutaru- Secretar de Stat
Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 25 membri ai comisiei.
Raportul comisiei a fost adoptat cu majoritate de voturi pentru şi o  abţinere.
Proiectul de lege a fost adoptat de Senat în şedinţa din 2 decembrie 2013.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,



SECRETAR,
Florin Iordache



Mihăiţă Găină
Întocmit,

Expert parlamentar Adriana Breazu

